Συννόσηση της ψυχογενούς ανορεξίας με άλλες ψυχιατρικές παθήσεις
Authors: Κούντζα Μαρία 
Published: September 2021

Σκοπός της εργασίας ήταν να διερευνήσει την συννόσηση της ψυχογενούς ανορεξίας με άλλες ψυχιατρικές παθήσεις, μελετώντας την συνολικά και συγκριτικά, ανάμεσα στα δύο δείγματα του ελληνικού και του γαλλικού πληθυσμού που συμπεριλήφθηκαν σε αυτήν. Στο ΓΕΝΙΚΟ ΜΕΡΟΣ έγινε ανασκόπηση της νοσογραφίας και αναφορά στα βιοϊατρικά δεδομένα, την κλινική εικόνα, την ψυχοπαθολογία και τις θεραπευτικές κατευθύνσεις για την αντιμετώπισή της ψυχογενούς ανορεξίας. Αναφέρθηκαν επίσης τα βιβλιογραφικά δεδομένα σχετικά με την ψυχιατρική συννόσηση της ψυχογενούς ανορεξίας ως προς τους Άξονες Ι και ΙΙ κατά DS και τους πολιτισμικούς παράγοντες που συμβάλλουν στην ανάπτυξη και τη διαιώνιση της.Στο ΕΙΔΙΚΟ ΜΕΡΟΣ έγινε αναφορά στον πληθυσμό που μελετήθηκε, στα κριτήρια επιλογής και στα ερευνητικά εργαλεία που χρησιμοποιήθηκαν (μέτρηση δείκτη μάζας σώματος, τα διατροφικά ερωτηματολόγια EAT26 και EDI, η ημιδομημένη συνέντευξη MINI, το SCL90 R και η I.P.D.E για τη διερεύνηση των διαταραχών προσωπικότητας). Τα στοιχεία που συλλέχθηκαν από ένα σύνολο 60 ανορεκτικών ασθενών, 30 Ελλήνων και 30 Γάλλων, αναλύθηκαν στατιστικώς και τα αποτελέσματα παρουσιάστηκαν και συζητήθηκαν.Από την έρευνα μας δεν προέκυψε διαφοροποίηση ως προς το δημογραφικό προφίλ, ούτε ως προς τον δείκτη μάζας σώματος, ούτε ως προς τον υποτύπο της ανορεξίας μεταξύ Ελλήνων και Γάλλων. Στατιστικώς σημαντικές διαφοροποιήσεις ανάμεσα στις δύο υποομάδες προέκυψαν ως προς τη συχνότητα της νοσηλείας και τη λήψη της φαρμακευτικής αγωγής, με τους Γάλλους ασθενείς να υπερέχουν και ως προς τα δύο. Σε ό, τι αφορά τα διατροφικά ερωτηματολόγια, οι δύο πληθυσμοί εμφάνισαν στατιστικώς σημαντικές διαφοροποιήσεις μόνον ως προς την υποκλίμακα 3 του EDI (δυσαρέσκεια με το σώμα), όπου οι Γάλλοι εμφάνισαν υψηλότερα σκορ. Η μελέτη της ψυχιατρικής συννόσησης στον Άξονα Ι ανέδειξε αυξημένα ποσοστά μείζονος καταθλιπτικού επεισοδίου, ενώ από τις αγχώδεις διαταραχές η ψυχαναγκαστική/καταναγκαστική διαταραχή και η γενικευμένη αγχώδης διαταραχή ήταν οι πιο συχνές. Από τη συγκριτική μελέτη της συννόσησης στον Άξονα Ι, μεταξύ των Ελλήνων και των Γάλλων ασθενών, προέκυψε στατιστικώς σημαντική διαφοροποίηση ως προς το μείζον καταθλιπτικό επεισόδιο, με τους Γάλλους να το εμφανίζουν συχνότερα σε σύγκριση με τους Έλληνες.Η μελέτη της ψυχιατρικής συννόσησης κατά τον Αξονα ΙΙ, ανέδειξε υψηλά ποσοστά συνύπαρξης έστω μιας διαταραχής προσωπικότητας, με πιο συχνά εμφανιζόμενη την μεταιχμιακή διαταραχή προσωπικότητας, ακολουθούμενη από την ψυχαναγκαστική/καταναγκαστική και την αποφευκτική διαταραχή προσωπικότητας, ενώ δεν προέκυψαν στατιστικά σημαντικές διαφοροποιήσεις ανάμεσα στους Έλληνες και τους Γάλλους.Από τη συγκριτική μελέτη της συννόσησης των δύο υποτύπων της ανορεξίας, προέκυψε ότι οι ασθενείς με ανορεξία καθαρτικού τύπου εμφάνισαν υψηλότερο ποσοστό μείζονος καταθλιπτικού επεισοδίου και σημαντικά υψηλότερο ποσοστό μεταιχμιακής διαταραχής προσωπικότητας σε σύγκριση με τους ανορεκτικούς ασθενείς περιοριστικού τύπου. Παράλληλα, οι ασθενείς με ανορεξία καθαρτικού τύπου σκόραραν υψηλότερα τόσο στο ερωτηματολόγιο EAT26, όσο και στις περισσότερες υποκλίμακες των ερωτηματολογίων ΕDI και SCL90R.Τέλος, από την σύγκριση της ψυχιατρικής συννόσησης των υποτύπων της ανορεξίας ανάμεσα στους Έλληνες και τους Γάλλους ασθενείς του δείγματος, η μόνη διαφοροποίηση που προέκυψε αφορούσε στους ασθενείς με ανορεξία καθαρτικού τύπου, με τους Γάλλους να εμφανίζουν υψηλότερο ποσοστό μείζονος καταθλιπτικού επεισοδίου και να σκοράρουν υψηλοτέρα στην κλίμακα 3 (δυσαρέσκεια με το σώμα) του ερωτηματολογίου EDI σε σύγκριση με τους Έλληνες.